**Történelem**

**7. abc**

**6. hét, 2020.április 20-24.**

**V. fejezet. MAGYARORSZÁG A KÉT VILÁGHÁBORÚ KÖZÖTT**

**Forradalom és kommunista diktatúra**

Rövid összefoglalás arról, hogy miről fogsz tanulni ebben a fejezetben

Az első világháborús vereség belső zűrzavart és a történelmi Magyarország felbomlását eredményezte.

Ebben a fejezetben megismered a trianoni békediktátum megszületésének körülményeit, gazdasági, társadalmi és kulturális következményeit.

Magyarországon a két világháború között korlátozott parlamentarizmus működött, ami nem jelentett demokráciát. A politikai és gazdasági konszolidáció (megnyugvás) eredményeképpen az ország belső viszonyai rendeződtek, a gazdaság fejlődni tudott, Magyarország kitört a külpolitikai elszigeteltségből, de a kedvező folyamatoknak végett vetett a gazdasági világválság.

Az ország egyre inkább Németország befolyása alá került, a németbarátság pedig a belpolitikában folyamatos jobbratolódást idézett elő.

Megismerkedhetsz a korszak legjelentősebb magyar politikusaival is.

|  |
| --- |
| Tanulási segítségIgyekeztem 4 pontban összefoglalni neked a lecke vázlatát.1. Kérlek, először olvasd végig az általam leírt vázlatot, így talán jobban megérted majd, hogy a hosszú leckében hol vannak a lényeges részek. 2. Aztán vedd elő a tankönyvedet és olvasd el a leckét is! 3. Keresd meg az általam jelölt fontos pontokat a tankönyvedben! 4. Ezekhez a pontokhoz csoportosítsd a tanulnivalót (keress más, lényeges dolgokat is, amit én a tömörítés miatt nem jelöltem)! Hangosan is olvashatsz, akkor jobban odafigyel az ember és kevésbé kalandoznak el a gondolatai. Akkor kezdj hozzá, ha pihent vagy, van egy órád és van elég türelmed hozzá. 5. Ha mindent megértettél, akkor hozzákezdhetsz a lecke kijegyzeteléséhez. Ha elfáradtál, akkor ezt esetleg halaszthatod későbbre is, legalább kicsit összeáll a fejedben ez a hosszú lecke. Most nem kell szűkszavúnak lenned, mivel nincs tanári segítséged és a tanári magyarázatot is nélkülöznöd kell. Ezért nem baj, ha több dolgot lejegyzetelsz magadnak.  |

**Forradalom és kommunista diktatúra**

**(vázlat a lecke megértéséhez)**

A Monarchia felbomlása utáni magyarországi események:

1. Először az őszirózsás forradalom győzött (1918. október 25.)

Azért nevezik így, mert a katonák a tüntetéseken letépték a sapkájukról az OMM jelvényét és a helyére az akkor nyíló őszirózsákból tűztek. (Tk. 140. oldal)

2. Károlyi Mihály miniszterelnök lett (1918. október 31.) (tk. 140. oldal, lap alja)

vezetésével kikiáltották a köztársaságot( 1918. november 16.) (141. oldal, lap teteje)

Ez azért volt fontos, mert ezzel kimondták a királyság megszüntetését és az Ausztriától való teljes elszakadást.

Itt érdemes tanulmányoznod, mi mindennel próbálkozott Károlyi Mihály, hogy az újra függetlenné váló Magyarországon rendet teremtsen. Erről szól a „Politikai kudarcok” c. fejezet a tankönyv 141. oldalán.

Sajnos, Károlyinak csak nagyon kevés ideje volt arra, hogy irányítsa az országot. Talán ez is az egyik oka a sikertelenségének.

3. A másik oka annak, hogy távozott: a Vix- jegyzék: 1919 márciusában a világháborúban vesztesként számon tartott Magyarország olyan követelést kapott az antanthatalmaktól, amit a Károlyi- kormány nem tudott elfogadni. Visszautasítani nem lehetett, elfogadni sem, nem volt más lehetőségük, lemondtak.

A Vix- jegyzékről és Károlyiék távozásáról a tankönyv 142. oldalán olvashatsz.

4. Az ország élére a kommunisták kerültek, gyakorlatilag államcsínnyel. 1919. március 21-én kikiáltották a magyar tanácsköztársaságot. Vezetőjét Kun Bélának hívták. A kormányt Forradalmi Kormányzótanácsnak hívták, a minisztereket népbiztosoknak. Rögtönítélő bíráskodást vezettek be, államosították az üzemeket, gyárakat, bankokat, nagyobb lakóházakat, azaz szovjet mintára diktatúrát építettek ki Magyarországon.

Erről a 143-144. oldalon olvashattok.

A vörös terrornak sok halálos áldozata is volt Magyarországon.

Ugyanakkor viszont 1919 áprilisától honvédő háborúra is kényszerültek, mert a román és a csehszlovák csapatok támadást indítottak Magyarország ellen. Hosszú távon ez a harc nem volt (nem is lehetett sikeres), emiatt a Forradalmi Kormányzótanács 1919. augusztus 1-jén lemondott.

Azt tekintettük át, hogy mi történt Magyarországon 1918. október 25-tól 1919. augusztus 1-ig.

**Házi feladat:**

1. Kérlek, készíts egy vázlatot! Egészítsd ki az általam írottakat a tankönyv leckéjében leírtakkal.

Nem kötelező elküldened, elég egy szülői igazolás is, hogy elkészítetted a feladatot.

Azonban be is küldheted a vázlatodat, megnézem, ha szeretnéd.

2. Ha mindent elkészítettél, még van egy film, amit feladok megnézni. (25 perc)

Így jobban megmarad a fejedben a tanulnivaló!

<https://www.youtube.com/watch?v=WCfJYDC5OOQ>

Jó munkát kívánok erre a hétre.

 Zsuzsa néni

Elkészítési határidő: 2020. április 28. , kedd